
Z(ERO WASTE) GENERÁCIÓ ÉS A CSOMAGOLÁSMENTES ÜZLETEK - MAGYAR ÉS NÉMET ÖSSZEHASONLÍTÓ ELEMZÉS

Kulcsszavak: Z generáció; csomagolásmentes üzletek; csomagolásmentes vásárlás; vásárlói magatartás; hulladékmentes életmód
Az Eurostat legfrissebb adatai szerint Európában évente 2,2 milliárd tonna hulladék keletkezik. (Európai Parlament, 2023) Az Európai Unió ezért korszerűsíti a hulladékkezelésre vonatkozó szabályozásokat, ösztönözve a lineáris gazdaságról a körforgásos gazdaságra való átállást, amely a hulladéktermelés minimalizálására és az újrahasznosítás elősegítésére összpontosít.
A fenntartható fogyasztás egyik ígéretes formája a csomagolásmentes vásárlás, amely évente akár fejenként 200 kg hulladék csökkentésére is képes. (Minárová et al., 2021) Ez a vásárlási forma különösen a Z generáció körében lehet releváns, amelyet gyakran a legkörnyezettudatosabb generációnak tartanak. Ugyanakkor kérdés, hogy ezek az értékek mennyire érvényesülnek vásárlási döntéseikben.
Kutatásom célja a magyar és német Z generáció fiataljainak fogyasztói magatartásának és attitűdjének vizsgálata volt a csomagolásmentes üzletekkel kapcsolatban, valamint a fenntarthatóságról és hulladékmentes életmódról való gondolkodásuk jobb megértése. A két ország fiataljainak összehasonlításával arra kerestem a választ, hogy:
· Hogyan viszonyulnak a Z generációs fogyasztók a csomagolásmentes boltokhoz?
· Milyen hasonlóságok és különbségek figyelhetők meg a magyar és német fiatalok körében a fenntarthatóság és a hulladékmentes életmód terén?
Ezen túlmenően feltérképeztem azokat a kihívásokat, amelyek akadályozhatják a vásárlási szokások változását.
Az eredmények alapján megállapítottam, hogy a környezettudatos gondolkodás nem feltétlenül eredményezi a környezettudatos vásárlói döntéseket. A vásárlási szokások megváltoztatását akadályozó tényezők közé tartozik az idő- és energiahiány, a magasabb árak, valamint az információk és tapasztalatok hiánya. A magyar fiatalok körében kevésbé jellemző a környezettudatos vásárlói magatartás, míg a német fiatalok esetében nagyobb érdeklődést tapasztaltam a csomagolásmentes üzletek iránt, amit a helyi társadalmi és politikai környezet is támogat.
Kutatásom eredményei, valamint az általam javasolt intézkedések hasznosak lehetnek mind új csomagolásmentes üzletek megnyitását tervezők, mind pedig a már működő üzletek számára. A kutatásomban említett intézkedések végrehajtása elősegítheti a fiatal generációk környezettudatos vásárlói szokásainak erősítését, és hozzájárulhatnak a fenntarthatóbb fogyasztási modell megvalósításához. Az eredmények további reprezentatív kutatások alapját képezhetik.



